[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.1.2008

COM(2007) 868 végleges

2008/0006 (ACC)

Javaslat:

A TANÁCS HATÁROZATA

a Nemzetközi Kávétanácsban a kávéról szóló 2007. évi nemzetközi megállapodás letéteményesének kijelölésével kapcsolatban a Közösség által képviselendő álláspontról

(előterjesztő: a Bizottság)

INDOKOLÁS

1. A kávéról szóló új, 2007. évi nemzetközi megállapodásról (International Coffee Agreement; a továbbiakban: ICA 2007) a Nemzetközi Kávészervezet tagjai Londonban tárgyaltak. A Nemzetközi Kávétanács 98. ülésén 2007. szeptember 28-i, 431. számú határozatával elfogadta az ICA 2007 végleges szövegét. Az új megállapodás a kávéról szóló 2001. évi nemzetközi megállapodás helyébe lép.

2. A Tanács említett, 98. ülésén végül nem jutottak megegyezésre a megállapodás jövőbeli letéteményeséről, mivel az ENSZ szerződésekkel foglalkozó bizottsága váratlanul nem tudta elfogadni, hogy a nemzetközi megállapodásokat az ENSZ hivatalos nyelveitől eltérő nyelveken helyezzék letétbe. Következésképpen a kávéról szóló 2007. évi megállapodás portugál nyelvű szövegét nem tudták elfogadni, miáltal az ENSZ New York-i székhelye nem tölthette be többé a letéteményes szerepét.

3. A kávéról szóló 2007. évi nemzetközi megállapodás 2. cikkének (10) bekezdése (Fogalommeghatározások) értelmében a jövőbeli letéteményest a Kávétanács konszenzusos határozatával kell kijelölni 2008. január 31-ig a jelenleg hatályos 2001. évi nemzetközi megállapodás keretében.

4. Tekintettel arra, hogy az Európai Közösségnek módjában áll elfogadni, hogy – több alternatíva közül – a Nemzetközi Kávészervezetet jelöljék ki a 2007. évi megállapodás letéteményeséül, az Európai Közösségnek részt kell vennie a szavazásban, és voksát e lehetőség mellett kell letennie.

5. E javaslat célja tehát az, hogy felhatalmazza az Európai Közösséget, hogy a 2007. évi megállapodás letéteményesének kiválasztásakor a Nemzetközi Kávészervezetre (a továbbiakban: ICO) szavazzon.

2008/0006 (ACC)

Javaslat:

A TANÁCS HATÁROZATA

a Nemzetközi Kávétanácsban a kávéról szóló 2007. évi nemzetközi megállapodás letéteményesének kijelölésével kapcsolatban a Közösség által képviselendő álláspontról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikke (1)–(4) bekezdésére, összefüggésben a 300. cikke (2) bekezdésének második albekezdésével,

tekintettel a Bizottság javaslatára,[1]

mivel:

(1) A Nemzetközi Kávétanács 98. ülésén 2007. szeptember 28-i, 431. számú határozatával elfogadta a kávéról szóló 2007. évi nemzetközi megállapodás szövegét;

(2) A 2007. szeptember 28-i, 432. számú határozat egy évvel – 2007. október 1-jétől 2008. szeptember 30-ig – meghosszabbította a kávéról szóló 2001. évi nemzetközi megállapodást;

(3) A kávéról szóló 2007. évi nemzetközi megállapodás 2. cikkének (10) bekezdése értelmében a megállapodás jövőbeli letéteményesét a Kávétanács határozatával kell kijelölni a jelenleg hatályos, kávéról szóló 2001. évi nemzetközi megállapodás keretében. E határozatot 2008. január 31-ig konszenzussal kell meghozni.

(4) A letéteményes kijelölése az Európai Közösség érdekében áll;

(5) Meg kell határozni az Európai Közösségnek a Nemzetközi Kávétanácsban e tárgyban képviselt álláspontját,

A KÖVETKEZŐKÉPPEN HATÁROZOTT:

Egyetlen cikk

Az Európai Közösségnek a Nemzetközi Kávétanácsban képviselendő álláspontja szerint a kávéról szóló 2007. évi nemzetközi megállapodás letéteményesének kiválasztásakor a Nemzetközi Kávészervezet kijelölését kell szavazatával támogatnia.

Kelt Brüsszelben, -án/-én.

a Tanács részéről

az elnök

[1] HL C…